
	Παρουσίαση του βιβλίου

ΟΙ ΒΡΕΤΑΝΟΙ ΣΤΗΝ ΚΥΠΡΟ

Φορολογία και πολιτική στην πρώτη περίοδο

της Αγγλοκρατίας και το ζήτημα του φόρου υποτελείας
του Κύπρου Η. Γιωργαλλή

στο Σπίτι της Κύπρου

Ενώπιον μεγάλου ακροατηρίου, πραγματοποιήθηκε τη Δευτέρα 20 Φεβρουαρίου 2017, στο Σπίτι της Κύπρου, η παρουσίαση του βιβλίου  του Αναπληρωτή Αρχηγού της Διπλωματικής Αποστολής της Κυπριακής Δημοκρατίας στην Αθήνα κ. Κύπρου Η. Γιωργαλλή, με τίτλο Οι Βρετανοί στην Κύπρο.   Φορολογία και πολιτική στην πρώτη περίοδο της Αγγλοκρατίας και το ζήτημα του φόρου υποτελείας, που κυκλοφορεί από τις Εκδόσεις Καστανιώτη.
Στην ιστορική αυτή μελέτη ο συγγραφέας προσεγγίζει και αναλύει μία πολύ σημαντική πτυχή της οικονομικής ιστορίας και των γεγονότων που καθόρισαν την πρώτη περίοδο της βρετανικής επικυριαρχίας στην Κύπρο. Όπως ο ίδιος ανέφερε χαρακτηριστικά, το βιβλίο αφορά μία σημαντική περίοδο της σύγχρονης ιστορίας της Κύπρου, έχοντας ως αφετηρία τις παρασκηνιακές διπλωματικές διεργασίες που οδήγησαν στην υπογραφή της αμυντικής συνθήκης μεταξύ της Βρετανικής και της Οθωμανικής Αυτοκρατορίας, ακολούθως τις οικονομικές πολιτικές και κοινωνικές ζυμώσεις μισού αιώνα στο νησί και ως κορύφωση τις διευθετήσεις που τελικώς επιβλήθηκαν σε ό,τι αφορά στο λεγόμενο φόρο υποτελείας επί της νήσου.

Χαιρετισμό στην εκδήλωση απηύθυναν ο Πρέσβης της Κυπριακής Δημοκρατίας, κ. Κυριάκος Κενεβέζος και ο Πρόεδρος της Ένωσης Κυπρίων Ελλάδας, κ. Γιώργος Συλλούρης.

Ο κ. Κενεβέζος χαρακτήρισε το πόνημα του κ. Γιωργαλλή ως ένα σημαντικό και εξαιρετικό βιβλίο αναφοράς με ουσιαστικές αναλύσεις, για μία περίοδο κατά την οποία εδραιώθηκαν νοοτροπίες, αφηγήματα και δομές που διατηρούνται έως σήμερα, και χρήσιμες παραπομπές, που καταδεικνύουν το μέγεθος της επίδρασης και της επιρροής που έχει το οικονομικό στοιχείο στην πολιτική πραγματικότητα.
Ο κ. Συλλούρης, με τη σειρά του, εξήρε την επιστημονική επάρκεια και την ευσυνειδησία του συγγραφέα, ο οποίος, έχοντας υπηρετήσει σε νευραλγικές θέσεις της Διπλωματικής Υπηρεσίας της Κυπριακής Δημοκρατίας, από αίσθηση καθήκοντος και ευθύνης θέλησε να ενισχύσει τις γνώσεις του ώστε να καταστεί άριστος στην άσκηση των καθηκόντων του. 

Για το βιβλίο μίλησαν, ο Καθηγητής Νεότερης Ιστορίας Πανεπιστημίου Νεάπολις Πάφου και πρώην Πρέσβης της Κύπρου στην Ελλάδα κ. Γιώργος Γεωργής, ο Αναπληρωτής Καθηγητής Διεθνούς Δικαίου και Εξωτερικής Πολιτικής Παντείου Πανεπιστημίου κ. Άγγελος Συρίγος και ο δημοσιογράφος, συγγραφέας κ. Σταύρος Λυγερός.
Όπως τόνισε ο κ. Γεωργής, η μελέτη του κ. Γιωργαλλή έρχεται να εμπλουτίσει την ισχνή βιβλιογραφία για την περίοδο της Βρετανικής Κυριαρχίας στην Κύπρο και ειδικά για την πρώτη περίοδό της, που για πρώτη φορά γίνεται αντικείμενο τόσο συστηματικής μελέτης και τόσο ευρείας και πρισματικής διερεύνησης. Το βιβλίο εισάγει πολλές καινοτόμες θεωρήσεις που αποκαθιστούν την ιστορική πραγματικότητα και ανασκευάζουν πολλές εσφαλμένες αντιλήψεις. Χωρίς να υποβαθμίζει τη σημασία του εθνικού κινήματος που αποτελεί την κυρίαρχη αφήγηση των μελετών για την αγγλοκρατία αναδεικνύει παράπλευρες πτυχές και εστιάζεται στα πολιτικά και κοινωνικά δρώμενα, τις πολιτικές εξελίξεις. Όπως ανέφερε, συμπερασματικά ο κ. Γεωργής, πρόκειται για ένα βιβλίο για την πολιτική και ιστορική μας αυτογνωσία, τόσο αναγκαία στους δύσκολους καιρούς που διάγουμε.
Διατυπώνοντας τα μεγάλα πλεονεκτήματα του βιβλίου ο κ. Συρίγος επεσήμανε ότι ο συγγραφέας παρουσιάζει  την περίοδο από το 1854  μέχρι το 1927 με σύγχρονη μέθοδο, βιβλιογραφική πληρότητα, μελέτη και παράθεση των διαθέσιμων πηγών, θεμελιώνοντας την ιστορική ερμηνεία μέσα από την έρευνα, αποφεύγοντας κατεστημένα στερεότυπα, χωρίς να περιορίζεται μόνο στην εξέταση των Ελλήνων του νησιού, αφού μέσα από επίσημα έγγραφα, από ομιλίες από πρακτικά συνεδριάσεων, από διαβήματα παρακολουθεί και τη στάση των μουσουλμάνων του νησιού, ενώ παρουσιάζει στοιχεία τα οποία είναι εξαιρετικά ενδιαφέροντα και για την εποχή μας. Κατά τη γνώμη του το βιβλίο αποτελεί πλέον βιβλίο αναφοράς σε οτιδήποτε γραφεί εφεξής για τον φόρο υποτελείας.
Ο κ. Λυγερός εξήρε την επιστημονικότητα και τη συνολική συμβολή της μελέτης στην καλύτερη κατανόηση της ιστορικής περιόδου την οποία διαπραγματεύεται, στην κατάλυση κατεστημένων μύθων και αφηγημάτων, αλλά και στην καλύτερη κατανόηση της ιστορικής συνέχειας και της εποχής μας αφού, όπως είπε χαρακτηριστικά έχει σημασία να κοιτάμε συμπεριφορές, νοοτροπίες λειτουργίες που έρχονται από το παρελθόν. Αλλάζουν μορφή, αλλά αν βγάλουμε τις διαφορές στην μορφή θα δούμε ότι ο πυρήνας είναι ίδιος ή περίπου ίδιος.

Κατά την αντιφώνησή του, ο κ. Γιωργαλλής, ανέφερε ότι κατά τη διαδικασία συλλογής του υλικού της έρευνάς του προσπάθησε να προσεγγίσει τις πηγές του με νηφαλιότητα και με διάθεση αντικειμενικής διαχείρισης τους, προσανατολισμένος στην επιστημονική και επαγγελματική δεοντολογία. Ολοκλήρωσε, ευχαριστώντας θερμά όλους όσοι υποστήριξαν την έρευνα, τη συγγραφή και έκδοση του βιβλίου του, τους ομιλητές για τις εύστοχες παρατηρήσεις τους, αλλά και όλους τους παρευρισκομένους.
Την εκδήλωση συντόνισε ο νομικός, ιστορικός και Πρόεδρος της Εταιρείας Μελέτης Έργου Ιωάννη Καποδίστρια κ. Ανδρέας Κούκος. 
21 Φεβρουαρίου 2017

